Γ.Σ. Διαγόρας Ρόδου

Ο Γυμναστικός Σύλλογος Διαγόρας Ρόδου είναι ελληνικό αθλητικό σωματείο που δραστηριοποιείται στο νησί της Ρόδου, στο Νομό Δωδεκανήσου, όπου και βρίσκεται η έδρα του, το Δημοτικό Στάδιο Ρόδου «Διαγόρας». Επίσημο έτος ίδρυσής του είναι το 1905 και αγωνίζεται με χρώματα το σκούρο μπλε και το κόκκινο. Διατηρεί τμήματα ποδοσφαίρου, μπάσκετ, βόλεϊ, στίβου, ποδηλασίας.

Ιδρύθηκε την 25η Μαρτίου 1905 από 18 Ρόδιους πατριώτες. Ύμνος του συλλόγου είναι το εμβατήριο της επανάστασης της 25ης Μαρτίου 1821 με κάποιες παραλλαγές στους στίχους ώστε να συγκλίνουν προς το αθλητικό πνεύμα.

[1] Ιδρυτές: Δημήτριος Αναστασιάδης, Γεώργιος Γεωργιάδης, Σάββας Παπανδρέου, Μιχαήλ Θεοχάρης, Σεβαστός Σούρης, Κωνσταντίνος Χρυσοχοΐδης, Αναστάσιος Παπαϊωάννου, Στέφανος Σελλάς, Δημήτριος Παπήλιας, Μιχαήλ Θωμαΐδης, Γεώργιος Παπαϊωάννου, Αντώνιος Χατζηχαραλάμπους, Γεώργιος Σελλάς, Σάββας Ανεζιάς, Σταμάτης Ανεζιάς, Σταμάτιος Σούρης, Εμμανουήλ Πολεμικός, Δημήτρης Βοσνάκης. με επικεφαλής τον εκπαιδευτικό Δημήτριο Αναστασιάδη. Το όνομά του παραπέμπει στον αρχαίο Ρόδιο Ολυμπιονίκη Διαγόρα. Ο σύλλογος επέδειξε πλούσια εθνική, κοινωνική, πολιτιστική και αθλητική δράση, εξαιτίας της οποίας διαλύθηκε από τις κατοχικές Ιταλικές Αρχές το 1929. Ανασυστάθηκε αμέσως μετά την απελευθέρωση της Ρόδου το 1945 και συνεχίζει τη λειτουργία του έως σήμερα.

Το 1954 τιμήθηκε με το μετάλλιο της Ακαδημίας Αθηνών για την σπουδαία εθνική, κοινωνική, πολιτιστική και αθλητική προσφορά του.

Τμήμα ποδοσφαίρου ανδρών

Ιστορική αναδρομή 
Η ποδοσφαιρική ομάδα του Γ.Σ. Διαγόρα δημιουργήθηκε το 1905. Η ομάδα είχε στην κατοχή της μία μπάλα προϊόν δωρεάς του Νικολάου Ασπράκη και μία άλλη, δωρεά κι αυτή του Εμμανουήλ Δημητριάδη. Το 1930 οι κατοχικές Ιταλικές αρχές των Δωδεκανήσων διέλυσαν βίαια το σύλλογο εξαιτίας της πατριωτικής δράσης του. Οι ποδοσφαιριστές του Διαγόρα βρήκαν στέγη σε άλλα σωματεία της πόλης και στελέχωσαν τις ομάδες τους.

Ο Σύλλογος επανιδρύθηκε το 1945 αμέσως μετά την λήξη του πολέμου, δημιουργώντας ταυτόχρονα και το ποδοσφαιρικό του τμήμα. Υπήρξε ιδρυτικό σωματείο της νεοσύστατης Ε.Π.Σ. Δωδεκανήσου το 1947 και συμμετείχε στο τοπικό πρωτάθλημα με την υπεροχή του να είναι συντριπτική ως η μόνιμη πρωταθλήτρια στα μεταπολεμικά τοπικά πρωταθλήματα. Συμμετείχε στο άτυπο πρωτάθλημα Β' Εθνικής και ειδικό πρωτάθλημα ανόδου για την άνοδο στην Α' Εθνική το 1961 και το 1962. Το 1962 δημιουργήθηκε επίσημα η Β' Εθνική κατηγορία, όπου ο Γ.Σ. Διαγόρας συμμετείχε ως εκπρόσωπος της Δωδεκανήσου έχοντας πρωταγωνιστικό ρόλο και κυνηγώντας με αξιώσεις την άνοδο. Συμμετείχε 6 συνεχείς χρονιές στο πρωτάθλημα της Β' Εθνικής, από το 1962-63 μέχρι και το 1967-68 και για 3 χρονιές (1964, 1966 και 1967)  έχασε οριακά για λίγους μόνο βαθμούς την άνοδο στη Α' Εθνική, καθώς τερμάτισε δεύτερος. Το 1968 με εντολή της χούντας που είχε επιβληθεί της χώρας, ο Σύλλογος υποχρεώθηκε σε συγχώνευση με τον Δωριέα και τον Ροδιακό και αυτό σαν αποτέλεσμα είχε τη δημιουργία ενός νέου συλλόγου, του Α.Σ.Ρόδου.

Ο Γ.Σ. Διαγόρας επανιδρύθηκε εκ του μηδενός δημιουργώντας μεταξύ άλλων και ποδοσφαιρικό τμήμα. Ξεκίνησε από τη Γ΄ Κατηγορία του τοπικού πρωταθλήματος τη σεζόν 1970-71 και κατέκτησε 2 συνεχείς ανόδους έως την Α΄ Κατηγορία, κατακτώντας αήττητος τα πρωταθλήματα Γ΄ κατηγορίας το 1971 και Β΄ Κατηγορίας το 1972. Το 1973 κατέκτησε και το πρωτάθλημα Α΄ Κατηγορίας Ε.Π.Σ. Δωδεκανήσου και συμμετείχε στο ειδικό πρωτάθλημα διεκδικώντας χωρίς επιτυχία την άνοδο στην Β΄ Εθνική κατηγορία. Το 1974 κατέκτησε για πρώτη φορά το κύπελλο Ε.Π.Σ. Δωδεκανήσου, επικρατώντας με 6-0 στον τελικό του Διγενή Κοσκινού και στη συνέχεια έκανε το νταμπλ, κατακτώντας και το πρωτάθλημα, ενώ μέσω του ειδικού πρωταθλήματος πανηγύρισε την άνοδο στην Β΄ Εθνική. Στην Β΄ Εθνική αγωνίστηκε προσωρινά το 1974-75 όποτε και υποβιβάστηκε στο τοπικό πρωτάθλημα. Το 1978 αναδείχθηκε πρωταθλητής Δωδεκανήσου και κέρδισε την άνοδο στην Εθνική ερασιτεχνική κατηγορία για να κατακτήσει το πρωτάθλημα τη σεζόν 1979-80 και την επάνοδο στην Β' Εθνική. Το 1981-82 έφτασε στα προημιτελικά του κυπέλλου Ελλάδας, όπου αποκλείστηκε από την ΑΕΛ έπειτα από ισοπαλία με 0-0 στη Ρόδο και ήττα με 1-0 στη Λάρισα. Το 1986 ήταν το έτος της δικαίωσης του Διαγόρα, καθώς αναδείχθηκε πρωταθλητής της Β' Εθνικής της περιόδου 1985-86 και κατέκτησε την πολυπόθητη άνοδο στην Α' Εθνική κατηγορία, όπου και αγωνίστηκε για 3 χρόνια. Την πρώτη του χρονιά στην Α' Εθνική τη σεζόν 1986-87 τερμάτισε στην 13η θέση σε σύνολο 16 ομάδων, πραγματοποιώντας ωστόσο αξιοσημείωτες νίκες εντός έδρας με σημαντικότερες τις νίκες επί των Παναθηναϊκού με 2-0, ΟΦΗ με 3-0 και ΠΑΟΚ με 2-1. Παράλληλα την ίδια σεζόν 1986-87 έφτασε μέχρι τα ημιτελικά του κυπέλλου Ελλάδας όπου αποκλείστηκε από τον μετέπειτα κυπελλούχο Ελλάδας, ΟΦΗ. Τη σεζόν 1987-88 τερμάτισε στη 12η θέση με σύνολο 7 νίκες, 9 ισοπαλίες και 14 ήττες και την επόμενη 1988-89 τερμάτισε στην 15η θέση και συμμετείχε στους αγώνες μπαράζ για 2 ακόμα θέσεις στην Α' Εθνική με αντιπάλους τους Εθνικό Πειραιώς, Απόλλων Καλαμαριάς, ΠΑΣ Γιάννινα, Κόρινθο και Βέροια, όπου δεν κατάφερε να κατακτήσει την παραμονή του στην Α' Εθνική. Κατόπιν αγωνίστηκε για 3 χρόνια στην Β' Εθνική μέχρι και το 1992 και έπειτα ακολούθησαν κακές αγωνιστικά χρονιές που παρέσυραν την ομάδα σε χαμηλότερες κατηγορίες, μέχρι και το πρωτάθλημα της Δ' Εθνικής τη σεζόν 1993-94. Το 1994 ο Σύλλογος συγχωνεύτηκε με τον Α.Σ. Ρόδου και δημιούργησαν την «Ένωση Ρόδου-Διαγόρα», η οποία διαλύθηκε το 1998.

Ο Γ.Σ. Διαγόρας δημιουργήθηκε εκ νέου και τα επόμενα χρόνια η ομάδα επανήλθε σε ανοδική τροχιά. Αγωνίστηκε με επιτυχία στο πρωτάθλημα της Γ' Εθνικής και μετά τη λήξη της αγωνιστικής περιόδου 2007-08 κατέκτησε το πρωτάθλημα του νοτίου ομίλου και την επάνοδο στην Β' Εθνική. Στην Β' Εθνική αγωνίστηκε για 3 χρονιές, ωστόσο όμως τα οικονομικά προβλήματα που αντιμετώπιζε, ανάγκασαν τον Διαγόρα να αποσυρθεί από τα επαγγελματικά πρωταθλήματα. Έλαβε μέρος στο πρωτάθλημα Δ' Εθνικής τη χρονιά 2012-13, όπου τερμάτισε τελευταίος στη 12η θέση του 9ου ομίλου και υποβιβάστηκε στο τοπικό πρωτάθλημα. Την περίοδο 2016-17 κατέκτησε αήττητος το πρωτάθλημα Δωδεκανήσου και κέρδισε την άνοδο στην Γ' Εθνική κατηγορία ως νταμπλούχος Δωδεκανήσου καθώς κατέκτησε επίσης και το κύπελλο Δωδεκανήσου. Από την αγωνιστική περίοδο 2017-18 μέχρι και την 2018-19, αγωνίζονταν στο πρωτάθλημα της Γ' Εθνικής, ενώ από την περίοδο 2019-2022 αγωνιζεται στην κατηγορια Super league1.

Αγωνιστική περίοδος 2018-2019
Την σεζόν 2018-2019 συμμετέχει στο Πρωτάθλημα του 6ου Ομίλου Γ' Εθνικής.

Τίτλοι και διακρίσεις 
 Πρωτάθλημα Ε.Π.Σ. Δωδεκανήσου (17): 1948, 1949, 1950, 1951, 1952, 1953, 1954, 1955, 1956, 1957, 1958, 1959, 1961, 1974, 1978, 2002, 2017
 Κύπελλο Ε.Π.Σ. Δωδεκανήσου: (13) 1948, 1952, 1953, 1954, 1957, 1963, 1965, 1966, 1968, 1974, 2004, 2017, 2018
Super Cup Δωδεκανήσου: 2019
 Πρωτάθλημα Β' Εθνικής κατηγορίας (1): 1986
 Πρωτάθλημα Γ' Εθνικής κατηγορίας (3): 1974, 1980, 2008
 Πρωτάθλημα Δ' Εθνικής κατηγορίας (1): 2005

Συμμετοχές στις Εθνικές κατηγορίες 
 Α' κατηγορία: 3 συμμετοχές
 1986-87, 1987-88, 1988-89
 Β' κατηγορία: 22 συμμετοχές 
 1962-63, 1963-64, 1964-65, 1965-66, 1966-67, 1967-68, 1974-75, 1980-81, 1981-82, 1982-83, 1983-84, 1984-85, 1985-86, 1989-90, 1990-91, 1991-92, 2008-09, 2009-10, 2010-11, 2011-12, 2020-21, 2021-22
 Γ' κατηγορία: 9 συμμετοχές
 1978-79, 1979-80, 1992-93, 2005-06, 2006-07, 2007-08, 2017-18, 2018-19, 2019-20
 Δ' κατηγορία: 5 συμμετοχές
 1993-94, 2002-03, 2003-04, 2004-05, 2012-13

Αξιόλογοι ποδοσφαιριστές
Γιώργος Κωστίκος
Άγγελος Αναστασιάδης
Παναγιώτης Σωτηρόπουλος
Γιάννης Καμπούρης
Ιβάν Ρούσεφ
Bartosz Tarachulski
Φώτης Γεωργίου
Θεμιστοκλής Τσέλιος
Αλέκος Χατζηπέτρος
Παναγιώτης Ρίζος
Ηλίας Σολάκης
Γιάννης Καλιτζάκης
Μάριο Μπρέσκα
Μιχάλης Χάσταλης

Τμήμα στίβου 
Κατά την αξιολόγηση των ελληνικών συλλόγων στίβου που εκδίδει κάθε Νοέμβριο ο Σ.Ε.Γ.Α.Σ. ο σύλλογος της Ρόδου έχει αξιολογηθεί ως ακολούθως πανελλαδικά:

Τμήμα καλαθοσφαίρισης ανδρών

Ιστορική αναδρομή 
Το τμήμα καλαθοσφαίρισης του συλλόγου δημιουργήθηκε μετά τον Β' Παγκόσμιο Πόλεμο και συγκεκριμένα το 1949. Ο πρώτος καταγεγραμμένος αγώνας της ομάδας πραγματοποιήθηκε στις 20 Αυγούστου 1949 με αντίπαλο τον Δωριέα. Ο Διαγόρας νίκησε τον αγώνα αυτό με σκορ 28-7.

Στα χρόνια που ακολούθησαν ο Διαγόρας συμμετείχε στα τοπικά πρωταθλήματα με αντιπάλους τις άλλες ομάδες της πόλης (Δωριέα, Α.Ο.Ν., Α.Ε.Π.). Επίσης λάμβανε μέρος στις διοργανώσεις των Κυπέλλων που διεξάγονταν προς τιμήν των ηρώων Αλ. Διάκου, Γ. Κωσταρίδη, Μ. Βρούχου. Περιστασιακά αντιμετώπιζε ομάδες αποτελούμενες από πληρώματα αμερικανικών πολεμικών πλοίων που κατέπλεαν στο λιμάνι της Ρόδου.

Ο Διαγόρας ως πρωταθλητής Δωδεκανήσου συμμετείχε και σε Πανελλήνιο Πρωτάθλημα: τον Ιούλιο του 1954 (αγωνιστική περίοδος 1953-54) αντιμετώπισε στην Αθήνα, τον Παναθηναϊκό, τον Πανελλήνιο, την Ε.Α. Πατρών και τον ΠΑΟΚ. Βασικά στελέχη της τότε ομάδας ήταν οι Δοξόπουλος, Πετρίδης, Κωνσταντίνου, Καλλιγάς, Παυλίδης, Χιάμπολης, Κωνστάτζος, Σφυρίου, Καμπούρης, Παντελάκης.

Κατασκευή γηπέδου 
Το 1955 η ΔΕ της Ελληνικής Ορθόδοξης Κοινότητας Ρόδου, υπό την προεδρία του Μητροπολίτη, αποφάσισε να παραχωρήσει στο Διαγόρα, κατόπιν σχετικής του αίτησης, το παραπλεύρως της Λέσχης και γραφείων του ευρισκόμενο γηπεδο οπου άλλοτε ήταν το Μητροπολιτικό Μέγαρο, έκτοτε αποτελεί την έδρα του τμήματος. Το 2000 το γήπεδο μετατράπηκε σε Κλειστό Γυμναστήριο.

Πρόσφατη ιστορία 
Την αγωνιστική περίοδο 2001-02, με την επωνυμία «Π.Α.Ο. Διαγόρας», ο σύλλογος κατέκτησε το Πρωτάθλημα Δωδεκανήσου λαμβάνοντας το δικαίωμα ανόδου στη Γ' Εθνική Κατηγορία. Την περίοδο 2002-03 τερμάτισε στην 11η θέση του ομίλου του, με μόλις 6 νίκες σε 26 παιχνίδια, με αποτέλεσμα να υποβιβαστεί. Μια νέα κατάκτηση του τοπικού Πρωταθλήματος το 2004-05 οδήγησε την ομάδα στη Γ' Εθνική για την περίοδο 2005-06, ωστόσο εν τέλει η ομάδα μηδενίστηκε σε όλους τους αγώνες της.

Την αγωνιστική περίοδο 2008-09 ο Διαγόρας αναδείχθηκε και πάλι Πρωταθλητής Δωδεκανήσου επιστρέφοντας στη Γ' Εθνική Κατηγορία. Την επόμενη χρονιά, 2009-10, συγκέντρωσε πολύ καλά αποτελέσματα, τερματίζοντας τελικά στη 2η θέση, πίσω από την Α.Ε.Ν. Κηφισιάς. Αμφότερες οι ομάδες ανέβηκαν στη Β' Εθνική - ο Διαγόρας μέσω μπαράζ με τους δεύτερους των έτερων ομίλων - όπου την περίοδο 2010-11 οι Ροδίτες βρέθηκαν στην 11η θέση της τελικής βαθμολογίας. Στο θεσμό του Κυπέλλου Ελλάδος συμμετείχαν σε μόλις έναν αγώνα, όπου και ηττήθηκαν από τη Δόξα Λευκάδας με σκορ 57-48.

Την περίοδο 2011-12 ο σύλλογος ολοκλήρωσε τις αγωνιστικές του υποχρεώσεις στην 7η θέση της βαθμολογίας, παραμένοντας με αγωνιστικά κριτήρια στην κατηγορία. Παρ' όλα αυτά αποσύρθηκε από τις εθνικές κατηγορίες, αδυνατώντας να συμμετασχει για οικονομικούς λόγους. Στο Κύπελλο Ελλάδος αποκλείστηκε στην 1η Αγωνιστική της Β' Φάσης όπου ηττήθηκε από τον Ηλυσιακό με σκορ 51-87.

Τρέχουσα αγωνιστική περίοδος 
Κατά την αγωνιστική περίοδο, 2019-2020  ο Γ.Σ. Διαγόρας Ρόδου  Κατέκτησε την πρωτη θέση στην κανονική περίοδος του πρωταθληματος στη Ρόδο και ανακηρύχθηκε απο την ΤΕ ΕΟΚ Δωδεκανησου Πρωταθλητής  Νοτίου Συγκροτήματος Δωδεκανήσου και έτσι ανέβηκε στην Γ Εθνικη , όπου και θα αγωνιστεί την περίοδο 2020-21 Την πρωταθλήτρια ομαδα του Διαγόρα αποτελούσαν οι αθλητές : Καταβαινης Χ. , Γεωργουλάκος , Μητσού Κ. , Χατζηδημητρίου Μ. , Πιέτρι , Μαρκουλής , Βασιλειάδης , Μαρουλάκης Γ. , Μητσού Γιάννης , Κογιώνης  , Σαουλίδης , Γκοτζάι

Αξιόλογοι Συντελεστές

Ροδίτες καλαθοσφαιριστές με σημαντική  συνεισφορά στην αξιόλογη  πορεία του συλλόγου την τελευταία οκταετία είναι Οι , Δούβαλης, Παρδακάς, , Παναγιωταράκος, Γκογκίδης,  Αντωνιάδης Ονούφρης , Α. Σκλήβας , Καλλιγάς Χ. , Βογιατζής , Ματσαμας Σ , Γιώργος Μαρουλάκης  , Μαρκουλής Α , Κώστας Μητσού , Χρήστος Καταβαίνης. Προπονητές της ομάδας την τελευταία δεκαπενταετία υπήρξαν οι Σάκης Καλαμπόκας (2002-2005), Νίκος Φραγκεσκάκης (2006-2007)  Γίαννης Τσακίρης (2008-2016) και Κυριάκος Μαγος (2016 μεχρι σήμερα )

Τμήματα υποδομής  
Ο σύλλογος διατηρεί ακαδημία με πάνω από 170 νεαρούς αθλητές. Κυριότερες επιτυχίες των Ακαδημιών του Διαγόρα είναι η κατάκτηση του Πρωταθλήματος Δωδεκανήσου Εφήβων τις χρονιές 2008 , 2009 , 2014 , 2015 , του Πρωταθλήματος των παιδων 2013 , 2015 καθώς και του Πρωταθλήματος Παμπαίδων το 2011.

Τμήμα καλαθοσφαίρισης γυναικών

Ιστορική αναδρομή 
Το γυναικείο τμήμα καλαθοσφαίρισης του Διαγόρα έχει κατακτήσεις πέντε φορές το Πρωτάθλημα της Τ.Ε. Ε.Ο.Κ. Δωδεκανήσου και συγκεκριμένα κατά τα έτη 2001, 2002  2003 . 2019 και 2020

Την περίοδο 2011-12 συμμετείχε στο Final-4 που διεξήχθη στην Κω, καταλαμβάνοντας τελικά την 3η θέση. Συγκεκριμένα ηττήθηκε στον ημιτελικό από τον Ιάλυσο Ρόδου με σκορ 47-30, ενώ επικράτησε στο μικρό τελικό της Ε.Α. Καλύμνου με σκορ 47-44.

Τρέχουσα αγωνιστική περίοδος 
Κατά την τρέχουσα αγωνιστική περίοδο, 2019-20 ο Γ.Σ. Διαγόρας Ρόδου συμμετείχε στο Πρωτάθλημα Γυναικών που διοργανώνει η Τ.Ε. Ε.Ο.Κ. Δωδεκανήσου καταλαμβάνοντας τη 1η θέση . Στον τελικό του Final-4 που διεξήχθη στην Κρεμαστή γνώρισε την ήττα με σκορ 61-49 από τον Ιβίσκο Ρόδου, ο οποίος διεκδήκησε κατόπιν την άνοδό του στην Α2 Εθνική Κατηγορία.

Έμβλημα 
Ακολουθούν ορισμένες εκδοχές του εμβλήματος του συλλόγου.

Παραπομπές

Εξωτερικοί σύνδεσμοι 

 Ύμνος Διαγόρα
 Ένωση Ποδοσφαιρικών Σωματείων Δωδεκανήσου - Διαγόρας Ρόδου
 Στάδιο Διαγόρα, στον ιστότοπο Stadia.gr

 
Αθλητικοί σύλλογοι Ρόδου
Ποδοσφαιρικές ομάδες Ελλάδας
Ελληνικοί σύλλογοι καλαθοσφαίρισης
Ελληνικοί σύλλογοι πετοσφαίρισης
Ελληνικοί σύλλογοι στίβου
Ελληνικοί σύλλογοι ποδηλασίας
Σωματεία Τ.Ε. Ε.Ο.Κ. Δωδεκανήσου
Ιδρύσεις αθλητικών συλλόγων το 1905
Ιδρύσεις ποδοσφαιρικών ομάδων το 1905
Ιδρύσεις ομάδων καλαθοσφαίρισης το 1949